Διεύθυνση Πρωτοβάθμιας Εκπαίδευσης Άρτας

ΕΝΗΜΕΡΩΤΙΚΟ ΣΗΜΕΙΩΜΑ

Α. Οι νεοδιόριστες/οι εκπαιδευτικοί κατά την ανάληψη υπηρεσίας τους, θα πρέπει να καταθέσουν στην ΔΙ.Π.Ε. Άρτας τα παρακάτω δικαιολογητικά:

1. Αντίγραφο βασικού τίτλου σπουδών. Σε περίπτωση πτυχίου της αλλοδαπής, χρειάζεται επιπροσθέτως: α. μετάφραση του τίτλου, β.  πράξη αναγνώρισης από τον Διεπιστημονικό Οργανισμό Αναγνώρισης Τίτλων Ακαδημαϊκών και Πληροφόρησης (Δ.Ο.Α.Τ.Α.Π.) ή Δ.Ι.Κ.Α.Τ.Σ.Α, περί ισοτιμίας και αντιστοιχίας καθώς και αντιστοιχία της βαθμολογικής κλίμακας αυτών με τη βαθμολογική κλίμακα των ημεδαπών, και γ. απολυτήριο Ελληνικού Λυκείου ως αποδεικτικό Ελληνομάθειας.
2. Αντίγραφο μεταπτυχιακού ή διδακτορικού τίτλου (εφόσον υπάρχει), με αναγραφόμενη την ημερομηνία κτήσης. Για τους μεταπτυχιακούς τίτλους σπουδών  προσκομίζεται επιπλέον και αναλυτική βαθμολογία. Οι τίτλοι ξένων πανεπιστημίων υποβάλλονται με επίσημη μετάφραση και με την πράξη αναγνώρισης από το ΔΟΑΤΑΠ. Για την αναγνώριση συνάφειας μεταπτυχιακού ή διδακτορικού τίτλου, συμπληρώνεται αίτηση. Η προσμέτρηση του μεταπτυχιακού ή διδακτορικού για μισθολογική εξέλιξη θα αρχίσει από την ημερομηνία υποβολής της αίτησης σας (επισυνάπτεται η αίτηση).
3. Βεβαιώσεις Προϋπηρεσίας εκπαιδευτικής και μη με τα αντίστοιχα ένσημα. Φωτοτυπία από τις αντίστοιχες Διευθύνσεις Εκπαίδευσης, από την οποία να προκύπτει η ιδιότητα με την οποία υπηρετήσατε, η σχέση εργασίας, το ωράριο (πλήρες ή μειωμένο) και η διάρκεια των προϋπηρεσιών ή φωτοτυπία των Συμβάσεων (οι οποίες εάν αφορούν μίσθωση έργου δεν αναγνωρίζονται σύμφωνα με το Ν.4354/2015 και δεν χρειάζεται να προσκομίζονται οι εν λόγω προϋπηρεσίες). Σε περίπτωση προϋπηρεσίας σε άλλους φορείς (εκτός των σχολικών μονάδων) πρέπει επιπροσθέτως να προσκομίζεται:  βεβαίωση από τον φορέα απασχόλησης από την οποία να προκύπτει η νομική μορφή του φορέα και αν υπάγεται στο πεδίο εφαρμογής της παραγράφου 1 του άρθρου 7 του ν. 4354/2015. Για τις προϋπηρεσίες που προσκομίζετε αντίστοιχα τα ένσημα μπορούν να εκτυπωθούν μέσω της ηλεκτρονικής ιστοσελίδας του ΕΦΚΑ. Η αναγνώριση προϋπηρεσίας γίνεται μετά από αίτηση. (επισυνάπτεται η αίτηση).
4. Αντίγραφο των δύο όψεων της αστυνομικής ταυτότητας.
5. Aποδεικτικό ΑΦΜ. Φωτοτυπία εκκαθαριστικoύ εφορίας ή βεβαίωση απόδοσης ΑΦΜ.
6. Αποδεικτικό ΑΜΚΑ. Φωτοτυπία οποιουδήποτε εντύπου στο οποίο αναγράφεται το ΑΜΚΑ.
7. Αποδεικτικό Αριθμού Μητρώου Ασφαλισμένου (Α.Μ.Α.) ΙΚΑ φωτοτυπία πρώτης σελίδας του Βιβλιαρίου Υγείας ή οποιουδήποτε εντύπου στο οποίο αναγράφεται το Α.Μ.Α.
8. Πιστοποιητικό Οικογενειακής Κατάστασης (τελευταίου τριμήνου) από το Δήμο, για τους έγγαμους και τους γονείς ενός ή περισσότερων τέκνων. Σε περίπτωση ύπαρξης σπουδαζόντων τέκνων (άνω των 18 και έως 24 ετών), προσκομίζεται βεβαίωση σπουδών.
9. Πιστοποιητικό Στρατολογίας (για τους άνδρες).
10. Φωτοτυπία της 1ης σελίδας του βιβλιάριου τραπέζης με πρώτο όνομα δικαιούχου αυτό της/του  εκπαιδευτικού (όπου θα φαίνεται καθαρά ο αριθμός IBAN).
11. Δήλωση περιουσιακής κατάστασης που κατατίθεται σε κλειστό φάκελο (επισυνάπτεται η αίτηση).
12. Ατομικό Δελτίο εκπαιδευτικού (παρέχεται από την υπηρεσία).
13. Γνωματεύσεις (τελευταίου τριμήνου) (α) από παθολόγο ή Γενικό Ιατρό και (β) από ψυχίατρο, είτε του  δημοσίου είτε ιδιωτών, περί υγείας και φυσικής καταλληλότητας, για την άσκηση των διδακτικών καθηκόντων (επισυνάπτονται τα παραπεμπτικά). 
14. Υπεύθυνη δήλωση στην οποία θα δηλώνεται ότι δεν είναι φυγόποινοι ή φυγόδικοι, ότι δεν έχουν συνταξιοδοτηθεί από άλλη θέση, ότι δεν κατέχουν άλλη θέση του δημοσίου κτλ. (επισυνάπτεται η Υπεύθυνη Δήλωση).
Β. Οι νεοδιόριστες/οι εκπαιδευτικοί κατά την ανάληψη υπηρεσίας τους, θα πρέπει να καταθέσουν στην ΔΙ.Π.Ε. Άρτας, τα παρακάτω έντυπα:
1. Υπεύθυνη δήλωση επιλογής ασφαλιστικού φορέα.
2. Υπεύθυνη δήλωση ΤΕΚΑ.
3. Αντίγραφο Ποινικού μητρώου (ζητείται αυτεπάγγελτα από την Υπηρεσία).
4. Σε περίπτωση που ο/η εκπαιδευτικό ανήκει σε Ειδική Κατηγορία, προσκομίζει στην Υπηρεσία Πιστοποιητικό Α/θμιας Υγειονομικής Επιτροπής από ΚΕΠΑ.
5. Πιστοποιητικό Εντοπιότητας για όσους/ες εκπαιδευτικούς είναι δημότες από διετίας τουλάχιστον σε δήμο που ανήκει στην περιοχή διορισμού.
6. Βεβαίωση Συνυπηρέτησης για όσους/ες εκπαιδευτικούς έχουν σύζυγο δημόσιο υπάλληλο ή υπάλληλο ΝΠΔΔ ή ΟΤΑ ή υπάλληλο του υπόλοιπου δημόσιου τομέα, που υπηρετεί οργανικά εντός ορίων δήμου που ανήκει στην περιοχή διορισμού, ή, σε περίπτωση συζύγου που εργάζεται στον ιδιωτικό τομέα ή είναι ελεύθερος/η επαγγελματίας, βεβαίωση του ασφαλιστικού του/της φορέα ότι εργάζεται τουλάχιστον τα δύο τελευταία χρόνια εντός ορίων δήμου που ανήκει στην περιοχή διορισμού.

